John Scott Haldane
John Scott Haldane var en skotsk fysiolog, som grundlagde faget dykkermedicin med udgangspunkt i egne opdagelser inden for åndedrætsfysiologien. Han ydede også en stor indsats for luftkvaliteten i kulminer.
Under ansættelse bl.a. ved universitetet i Oxford udviklede Haldane metoder til analyse af luftblandinger og blodets indhold af ilt og kuldioxid. I 1905 offentliggjorde han sin banebrydende redegørelse for, hvordan blodets indhold af kuldioxid påvirker et hjernecenters regulering af åndedrættet.
Haldane interesserede sig for videnskabsteori og blev tidligt påvirket af den engelske idealisme, en filosofisk retning inspireret af den tyske filosof Hegels tanker. Han fremlagde sine overvejelser over sammenhængen mellem biologi, fysik og kemi i bogværkerne Materialism (1931) og The Philosophy of a Biologist (1935).